  Виталий Пронин 22-тӥ коньывуонэ Ханты-Мансийск городысь библиотекаын ортчиз «Загляну в свою ладонь» книгалэн презентациез. Отчы пыремын одӥг гинэ кылбур - но печатламын со 16 фин-угор кылъёсын. Ханты-Мансийскысь Алла Иштимирова-ПосоховаТуспуктэм басьтэмын: Фин-угор кылъёсты огазеяз кылбур Кылбурез ӟуч кылын гожтӥз Ханты-Мансийскысь Алла Иштимирова-Посохова кылбурчи, актриса. Со вордскемын Ханты-Мансийск автономной округысь Полноват каргуртын, ужамын обь-угор калыкъёслэн «Солнце» театразы, али Ханты-Мансийскысь библиотекаысь шаертодонъя отделын тырше. Кылбуръёсыз антологиосын но бичетъёсын печатласько. - Выжыям хантыос но, мансиос но вань, но, жаляса верано, та кылъёсын уг гожъяськиськы, - вера Алла. - Но куддыр шӧдӥсько, кыӵе ке мылкыдэз возьматыны мыным ӵапак та кылъёс уг тырмо шуыса. Огпол мон малпай: нош ханты но манси кылъёсын кылбуръёсы кызьы чузъяськысалзы? «Загляну в свою ладонь» кылбурме та кылъёсы берыктӥзы калык сям-йылолъёсты ӟеч тодӥсь кышномуртъёс Евдокия Нёмысова но Светлана Динисламова - мынам визьнодасьёсы, визь-кенеш сётӥсьёсы. Та кылбурез А. Иштимирова-Посохова 2010-тӥ арын гожтэм, нылпи вакытсэ тодаз вайыса, анай-атай музъемезлы чуръёссэ сӥзьыса. «Тани Обь бызе, нош татын - Иртыш. Нош таиз - кызьпу вай…» - шуылэм пичи Аллалы песятаез Павел Тарасович Костин, нунокезлэсь кырымпыдэссэ учкыса. Ханты но манси кылъёсын кылбурзэ лыдӟыса, авторлэн мылкыдыз ӝутскем кылбурзэ мукет фин-угор кылъёсын лыдӟыны. Малпанэз быдэсмиз: кылбурез берыктӥзы удмурт, эрзя, пор, карел, коми-зырян, вепс, мадьяр, фин, эстон но мукет кылъёсы. Озьы ог 30 мурт книгаез дасяны юрттӥз. - Юрттэт курыса, вазиськи тодмоосылы, эшъёсылы, - вера Алла. - Соос асьсэлэн тодмооссылэсь юалляськизы. Туала вакытэ вотэсын кусып радъяны секыт ӧвӧл. Озьы Россиысь но кунгож сьӧрысь 16 берыктӥсьёсты шедьтӥм. Ваньзы ас мылкыдзыя книгаез дасян борды итӥськизы - таизлы туж шумпотӥсько. Книгаез поттыны юрттӥзы соос, кинлы зэм но кельше гожъяськыны, кылысь кылэ берыктыны, фин-угор эшъёссылы юрттӥськыны. Со сяна, котькуд берыктэм текст борды аспӧртэм суред пуксиз. Суредъёсты озьы ик лэсьтӥзы пӧртэм фин-угор художникъёс. Берыктӥсьёс но суредаськисьёс сярысь лыдӟыны луэ книгалэн пумаз. Удмурт кылэ кылбурез берыктӥз Анастасия Шумилова кылбурчи, суредэз лэсьтӥз Чудья Жени художник. Виктория Крамова Суредаз Чудья Жени Кикурам учкоКикурам учко - отынДор палъёс, паськыт шуръёс.Адӟисько: ӝоген шундыГурезьёс сьӧры ватскоз…Адӟисько: дӧдьы ширтэ,Лымыез пужей лёга,Нюрэмезь (морошка) отын пиштэ,Вашкала сылэ тайга.Гадь вылам поно киме -Чузъяське анай куара,Кылӥсько пыж уямез,Обь мыным маке вера,Вӧсяське песятае,Ӵын ӝутске, тылскем лэйка,Кылӥсько: зӧк куараенВашкала кырӟа тайга.Учкы тон но кикурад,Гадь вылад шуныт кидэ пон.(Ӟуч кылысь берыктӥз Виктория Крамова)  